CCC.  Privilegium pro ecclesia S. Sepulcri Hierosolymitana.   (Anno 1148, Maii 7.) [Eug. de ROZIÈRE,  Cartulaire du Saint-Sépulcre,  42.]
Author: Eugenius III

EUGENIUS episcopus, servus servorum Dei, dilectis filiis PETRO priori ecclesiae Sancti Sepulcri, ejusque fratribus, tam praesentibus quam futuris, regularem vitam professis, in perpetuum.

Incomprehensibilis et ineffabilis divinae miseratio potestatis nos hac providentiae ratione in apostolicae sedis administratione constituit, ut de omnibus ecclesiis tam vicinis quam longe positis paternam sollicitudinem gerere debeamus. Sancta siquidem Romana Ecclesia, quae sibi a Deo concessum omnium ecclesiarum obtinet principatum, tanquam diligens mater, singulis debet ecclesiis et maxime Jerosolymitanae, in qua mundi Redemptor salutem nostram voluit operari, diligenti vigilantia providere. Eapropter, dilecti in Domino filii, vestris justis postulationibus clementer annuimus, et praedecessorum nostrorum felicis memoriae, Honorii, Innocentii, Coelestini et Lucii, Romanorum pontificum, vestigiis inhaerentes, ecclesiam Sancti Sepulcri, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quaecunque possessiones et bona per authentica venerabilium fratrum nostrorum patriarcharum Jerosolymitanae Ecclesiae scripta vobis firmata sunt, sive quidquid eadem Ecclesia impraesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: medietatem videlicet cunctarum oblationum, quae ad sepulcrum Domini offeruntur; oblationes crucis, excepta tantum die sancti Parasceve, et cum patriarcha eam secum pro aliqua necessitate detulerit; decimas Jerosolymitanae civitatis et locorum adjacentium, exceptis decimis fundae; ecclesiam Sancti Petri in Joppen cum honoris et dignitatis suae integritate; adjicientes etiam ut nulli omnino hominum liceat vitae canonicae ordinem, quem professi estis, in vestra ecclesia commutare. Praeterea, si ab aliquo vos senseritis praegravati, ad apostolicam sedem libere vobis liceat appellare; statuimus enim ut tam tu, Petre prior, quam successores tui, qui pro tempore fuerint, de possessionibus et bonis quae proprie vestri juris sunt, communicato fratrum vestrorum consilio, ad honorem Dei et ecclesiae vestrae profectum disponendi habeatis liberam facultatem. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et patriarchae Jerosolymitani canonica justitia et reverentia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita si non satisfactione congrua emendaverit, potestatis honorisque sui dignitate careat, reamque divino judicio existere de perpetrata iniquitate cognoscat, et a sacratissimo corpore ac sanguine Dei Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Julius, presbyter cardinalis tituli Sancti Marcelli, Ego Eugenius, Catholicae Ecclesiae episcopus subscripsi. Ego Imarus, Tusculanus episcopus, subscripsi. Ego Hubaldus, presbyter cardinalis tituli Sanctae Praxedis, subscripsi. Ego Humbaldus, presbyter cardinalis tituli Sanctorum Joannis et Pauli, subscripsi. Ego Gillibertus, indignus sacerdos tituli Sancti Marci, subscripsi. Ego Aribertus, presbyter cardinalis tituli Sanctae Anastasiae, subscripsi. Ego Joannes Paparo, diaconus cardinalis Sancti subscripsi. Ego Hugo, presbyter cardinalis tituli Sancti Laurentii in Lucina, subscripsi. Ego Guido, presbyter cardinalis tituli Pastoris, subscripsi. Ego Bernardus, presbyter cardinalis tituli Sancti Clementis, subscripsi. Ego Jordanus, presbyter cardinalis tituli Sanctae Susannae, subscripsi. Ego Oddo, diaconus cardinalis Sancti Georgii ad Velum Aureum, subscripsi. Ego Octavianus, diaconus cardinalis Sancti Nicolai in Carcere Tulliano, subscripsi. Adriani, subscripsi. Ego Gregorius, diaconus cardinalis Sancti Angeli, subscripsi. Ego Joannes, diaconus cardinalis Sanctae Mariae Novae, subscripsi. Ego Jacinctus, diaconus cardinalis Sanctae Mariae in Cosmydin, subscripsi. Data Bisuntii, per manum Guidonis, sanctae Romanae Ecclesiae diaconi cardinalis et cancellarii, Nonis Maii, indictione XI, Incarnationis Dominicae anno 1148, pontificatus vero domui Eugenii III papae anno IV.